Tar la chasa da cura Sennis
Toponims en Rezia Bassa, 4. part

Da Kuno Widmer

“Maluns, gliez è bain ina tratga da farina tar ils Rumantschs”, cumbinescha Schlegel, il Gualser giud Palfris. “Gea, ma en Engiadina dini migluns, evidentamain in augmentativ da migla, micla, sursilvan miula.” – “Era nus schain Miggla e betg Brösmeli sco tschels Svizzers tudestgs”, tradescha Schlegel. “Il pled Miggla en il dialect aleman da Wartau è in relict or da l’epoca rumantscha, uschia sco quels blers nums da cultira. La spaisa maluns ha dentant da far nagut cun quest’alp ed ils signuns fomentads. In num sumegliant è Malbun là vi en il Liechtenstein, ed ils nums da vischnanca rumantschs Maladers e Malans cumenzan cun la medema silba. Mal è in pled preroman che signifitga ‘muntogna’, ma la silba iniziala dal num menziunà po er esser insatge auter. Identitad fonetica tar ils nums è inqual giadas pura casualitad.”

La farcla sin il culm
Ussa sa fa d’udir Gabathuler che nus numnain Berchtoldshauser, perquai che ses num è la defurmaziun dal vegl rumantsch Ca Bartul. “Tar Castilun datti nagin dubi, l’alp è situada sur ina paraid-crap che fa endament il mir d’in chastè. Sch’il vegl rumantsch chastielun è sa mantegnì uschè bain, sche pon ins deducir che la germanisaziun è succedida pir tard. Era l’alp Tros para d’avair in num transparent, damai ch’il rumantsch grischun numna anc oz draussa e drossa l’ogna bassa e splattitschada sin las plauncas.” – “Sin la pastgira qua d’enturn stattan però gronds ischis da muntogna, ed atgnamain stuessan questas plantas esser las furnituras dal num. Vairamain sa chattan betg lunsch da qua il Tscherler Ahorn ed il Berschner Ahorn, duas alps dals vitgs da Tscherlach e Berschis. Ed ora là, sin las spundas dals Set Pizs da Cuira sur il Lai Rivaun, è l’alp Schrina che veva num Ascharina en l’epoca rumantscha, apparentamain in derivat dal vegl rumantsch aschier.” – “La vegetaziun actuala è betg decisiva, essend che l’activitad umana e la midada dal clima han midà in bun tant. Dal rest po il toponim Tros er esser gartegià sin l’alp davent d’in areal vischin.”
A mesira che noss final Sennis s’approximescha, crescha er il culm davosvart cun mintga pass. Igl è il Sichelchamm, u sco che Schlegel di il Sichler. “Las stresas crap plegadas en furma da farcla ves’ins betg da qua anor, percunter si dal Lai Rivaun. Uschia vegnani ad avair creà ses num tudestg giu là. Forsa ch’el purtava avant in num rumantsch per ‘farcla’, e ch’ils Alemans ch’avanzavan si dal Lai da Turitg han translatà lez en lur linguatg.”
– “In culm cun il num rumantsch da la farcla pari propi da dar, e gliez gnanca lunsch davent da qua. Il Falknis sur las vignas da Maiavilla sa lascha colliar bain cun farcla, che provegn dal diminutiv latin FALCULA. Or dal vegl plural rumantsch falclas u farclas pudeva facilmain daventar falcnas, e londeror resultass il tudestg Falknis.”

Flurir e sparir
Nus sesain en il curtin sumbrivaun da la chasa da cura Sennis, avain la gervosa sin maisa e contemplain il bajetg da lain antiquà. “Il manaschi construì enturn il 1910 era bler pli grond, in segund hotel steva sper quest qua a travers, ed enturn ils chasaments era endrizzà in parc citadin, il qual è puspè creschì en ozendi. Las curas da scotga purschidas si Sennis eran vegnidas ord moda, ed adina damain curants frequentavan il lieu perifer sin 1400 meters sur mar, schebain ch’ina via charrabla maina da Berschis nauasi tras la chavorgia.” – “Il num Sennis vegn era betg a muntar quai ch’ins patratga l’emprim mument.” – “Na, il signun tudestg ha pers qua garantì nagut, uschè pauc sco tar Sennwald giu en la Val dal Rain. Bainquant pli plausibel è il pled preroman SANIA ‘palì’. Ins suppona el er en il num dal pass Zeinisjoch tranter Muntafun e Paznaun, en il num da vischnanca Valzeina oradim il Partenz ed en il num da cultira Sainas a Ftan.”
A l’ur dal lajet davant la chasa da cura sa rasa or il latitschun alpin che flurescha per uschè dir sutsura. La planta grassa bajegia si l’emprim l’entir portaflurs, lura s’avran ils brumbels tar bellas flurs violettas da sisum surengiu. Nossa contemplaziun da las curiusas flurs vegn interrutta da duas libellas che cumparan sur il spievel d’aua. Ellas sa copuleschan en l’aria e sa separan pir suenter ch’ellas èn ditg schuschuradas enturn. Ina da las bestgas – mastgel e femella han la medema parita e sa laschan betg distinguer – scappa da la vart or vers il guaud. L’autra libella percunter dat dretg giu en l’aua e vegn sgnappada dalunga d’in dals numerus peschs. “La flur violetta flurescha sutsura, la chasa da cura ha flurì inqual pauc temp, noss rumantsch è sflurì per adina, e la libella…” meditescha Gabathuler, entant che nus auzain ils magiels e faschain danovamain viva.